Flemming Møller Mortensen (S), 2010-02-23:
Hvornår er det lige, en hund gør?
Hunde bruger jo deres sprog til at kommunikere med, når de vil udtrykke følelser: frygt, glæde, frustration, smerte og måske endda kedsomhed, at de føler sig alene eller føler sig stressede.
Debarking er direkte mod hundenes natur, det gør det umuligt for dem at udtrykke, hvad det er, de vil.
Det bliver alene gjort for at lette menneskers samvær med hundene, altså at dyrene skal tilpasses menneskene, fordi det skal gøre det lettere for menneskene.
Det bliver udtrykt meget tydeligt i Det Veterinære Sundhedsråds udtalelser om operative indgreb.
Der står fjernelse af stemmebånd hos hunde faktisk nævnt som punkt nr. 1, og der bliver også sagt meget, meget tydeligt, at det er dyreværnsmæssigt dybt kritisabelt, at det finder sted.
Et andet sted, hvor det står tydeligt markeret, er i vores dyreværnslov.
Der står i § 1: »Dyr skal behandles forsvarligt og beskyttes bedst muligt mod smerte, lidelse, angst, varigt men og væsentlig ulempe.«
Det står også i vores lovgivning, at justitsministeren rent faktisk kan fastsætte regler for, hvordan vi skal opfylde De Europæiske Fællesskabers direktiver i forhold til at behandle dyr forsvarligt og beskytte dyrs velfærd.
Måske giver det justitsministeren nogle muligheder for at gøre noget, uden at det rent faktisk skal være tung lovgivning.
Der står også i bekendtgørelsen af dyreværnsloven: »Operative og lignende indgreb, som har til formål at ændre et dyrs udseende, må ikke foretages.«
Vi bliver en lillebitte smule tydeligere, når vi går til bekendtgørelsen af den europæiske konvention af 13. november 1987 om beskyttelse af kæledyr.
Der står der som de allerførste grundprincipper for dyrs velfærd: »1. Et kæledyr må ikke udsættes for unødig smerte, lidelse eller ulempe.
2. Et kæledyr må ikke lades i stikken.«
Så kommer vi til noget, der er helt afgørende.
Det står også i den europæiske konvention i forbindelse med operative indgreb, og de går altså et skridt længere, end vi gjorde i den danske formulering: »Operative indgreb, der har til formål at ændre et kæledyrs udseende eller har andre ikke-helbredende formål, er forbudt, herunder navnlig: … «.
Og her står så fjernelse af stemmebånd som det tredje punkt.
Vi har en lovgivning i Danmark og i EU, som siger fuldstændig utvetydigt, at det ikke må finde sted, og det, vi vil med det her beslutningsforslag, er at gå lidt dybere, fordi vi ved, der er brodne kar, som ud fra en dyb, dyb menneskelig egoisme ændrer på dyrs naturlige adfærd og deres anatomi.
Det mener vi fra socialdemokratisk side er dybt krænkende, og det skal vi naturligvis reagere på.
Jeg ved, at det forbud, vi har i Danmark og i EU, bliver overholdt, og det er også det, som justitsministeren i dag i sin ordførertale har præciseret.
Der gives udtryk for, at de dele af dansk lovgivning overholdes, og vi har ingen indikationer på, at debarking finder sted her i Danmark udført af danske dyrlæger, og det er rigtig godt.
Til gengæld har vi eksempler på, at hunde sendes ud af Danmark, får foretaget indgrebet og kommer hjem igen.
Jeg synes, det er rigtig godt, at justitsministeren allerede har sagt, at det er han villig til at få undersøgt omfanget er.
Det, vi vil fra socialdemokratisk side med det her beslutningsforslag, er at pålægge regeringen senest med udgangen af 2010 at tage initiativ til at skærpe reglerne for beskyttelse af hunde ved for det første at forbyde enhver indførsel af hunde, der har været udsat for debarking, uanset om indgrebet er sket i et land, hvor det er forbudt, eller i et land, hvor det ikke er forbudt, og for det andet at sikre, at lovgivningen fuldt ud sidestiller debarking med ørekupering og halekupering, således at reglerne for halekupering gælder for alle tre kuperingsformer, forstået på den måde, at de hunde, der er debarkede, ikke kan deltage i officielle prøver eller konkurrencer.
Så er det blevet sagt bl.a. af Venstres ordfører, at det kræver en klinisk undersøgelse, men jeg har altså sagt, og jeg vil gerne gentage det her, at det blot er at lægge øret til, for det lyder ikke som normal hundegøen, det er en hvæsende og uhyggelig lyd at høre på.